ক্রিকেট থেকে ‘ব্রেক’ নিক কোহলি, বলছেন পন্টিং

ওয়েব ডেস্ক: বিরাট কোহলিকে (Virat Kohli) কিছুদিনের ক্রিকেট থেকে দূরে থাকার পরামর্শ দিলেন রিকি পন্টিং (Ricky Ponting)। ২০২০ সালে ইংল্যান্ড সিরিজের আগে ৪২ দিন ‘ব্রেক’ নিয়েছিলেন কোহলি। সে সময় টানা ৩০ দিন ব্যাটে হাতই দেননি তিনি। অস্ট্রেলিয়ার কিংবদন্তি ব্যাটার মনে করছেন, এবার সেরকমই একটা বিশ্রাম দরকার ভারতীয় ব্যাটারের।

পন্টিং বলেন, “একটা ব্রেক ভারতীয় কিংবদন্তিকে সাহায্যই করবে। অতীতেও এমন কাজ করেছিল এবং তাতে ক্রিকেটের প্রতি ভালোবাসাটা খুঁজে পেয়েছিল। এখন মনে হচ্ছে যেন খেলাটার প্রতি সত্যিকারের ভালোবাসা ওর নেই কারণ ও উপভোগ করার বেশিই চেষ্টা করছে। তাই ও যদি টেস্ট খেলা চালিয়ে যেতে চায় ওর উচিত কিছুদিন বিশ্রাম করা, খেলার প্রতি ভালবাসা খুঁজে পাওয়া।”

আরও পড়ুন: নেতৃত্ব ফিরে পেলেন স্মিথ, শ্রীলঙ্কা যাচ্ছেন না কামিন্স

এই প্রজন্মের অন্যতম সেরা ব্যাটার হিসেবে পরিচিত বিরাট কোহলি। একদিনের ক্রিকেটে তিনি সেরা তা নিয়ে কোনও সন্দেহ নেই। কিন্তু টেস্ট ক্রিকেটে ক্রমশ পিছিয়ে পড়ছেন। ২০১১ থেকে ২০১৯ সাল পর্যন্ত টেস্টে তাঁর ব্যাটিং গড় ছিল ৫৪.৯৭। কিন্তু ২০২০ সাল থেকে ফর্ম হারিয়ে ফেলেছেন তিনি। এই ফর্ম্যাটে তাঁকে আর ‘কিং’ বলা যাচ্ছে না।

২০২০ থেকে আজ পর্যন্ত ৩৯টি টেস্ট ম্যাচ খেলেছেন কোহলি। গড় মাত্র ৩০.৭২। এই পড়তি ফর্ম তাঁর সামগ্রিক গড়ে বড় প্রভাব ফেলেছে। ভারতের সেরা ব্যাটারের টেস্ট গড় এখন ৪৬.৮। কোহলির সঙ্গে বিশ্ব ক্রিকেটে যাঁদের নাম উচ্চারিত হয় তাঁরা অনেক এগিয়ে। যেমন জো রুটের (Joe Root) ব্যাটিং গড় ৫০.৯, কেন উইলিয়ামসন (Kane Williamson) ৫৪.৯ এবং স্টিভ স্মিথ (Steve Smith) ৫৫.৯।